**Komentár k polročnému hospodáreniu 2016**

Po mojom štvormesačnom pôsobený vo funkcii konateľa a riaditeľa v ĽMS s radosťou konštatujem, že sa mne a mojim kolegom podarilo zaviesť k 30.6.2016 všetky dôležité zmeny, ktoré som pri nástupe do funkcie uviedol vo svojej koncepcii nového riadenia spoločnosti.

V prvom rade sme svojpomocne a bez investícií vytvorili nový **vizuál (logo pre ĽN a LTV), kompletne nové zvučky pre vysielanie LTV**. **Spustili sme nový web portál www.lms.sk,** kde sa tešíme vysokej návštevnosti (štandardne dosahujeme návštevnosť **3000 jedinečných návštevníkov mesačne**). Rekordná návštevnosť bola pri zverejnení článku o rekonštrukcií mestskej plavárne **(2800 návštev za jeden deň!).** Tieto čísla svedčia o veľkom záujme verejnosti o informácie na našom webovom portály. Odzrkadlilo sa to aj v záujme o tento reklamný priestor. Počas dvoch mesiacov sme na webe odpromovali v rámci reklamného priestoru viacero tunajších, ako aj mimo regionálnych spoločností. Najdôležitejšou zmenou je zmena prístupu k predaju našich služieb, kde sa nám **podarilo predať reklamný priestor v hodnote 4000€ s DPH** (suma vyfakturovaná v priebehu 3 mesiacov). Tento náš zatiaľ malý úspech svedčí o tom, že ĽMS má tunajším podnikateľom čo ponúknuť. V súčasnosti máme rozpracované viaceré jednania s miestnymi podnikateľmi a organizáciami, ktoré prejavili záujem o naše služby, kde **predpokladaný výnos je na úrovni 3000 - 4000€ s DPH.** Tieto jednania plánujeme uzavrieť v najbližších mesiacoch.

V spolupráci s mestom sme sa zapojili do projektu Recyklačného fondu "Poďme spolu triediť! Pozri, ja už triedim", kde pri úspešnom podaní tohto projektu **poskytneme služby v hodnote 5000€ s DPH**.

Taktiež sme v spolupráci s mestom v rámci propagačných aktivít nadchádzajúceho 25. ročníka Ľubovnianskeho jarmoku pripravili ponuku na služby - živí prenos na LED obrazovku 2 kamerami s programu 25. ročníka Ľubovnianskeho jarmoku a krátky video dokument o histórií Ľubovnianskeho jarmoku, ktoré bude odvysielané v rámci programu na LED obrazovke. Na tieto služby nám mesto **vystavilo objednávku v hodnote 1700€.**

Samozrejme nové aktivity ako spustenie web portálu **priniesli aj náklady s nimi spojené**. Náklady na samotnú výrobu **web portálu v hodnote 900€ s DPH** sme uhradili v troch splátkach. Medzi nečakané výdavky, ktoré bolo potrebné vynaložiť na zabezpečenie prevádzky patrí **kúpa nového vysielacieho PC a k nemu aj nový vysielací softvér spolu v hodnote 3500€ s DPH** (PC 700€ a vysielací soft. 2800€). **Z tejto sumy sme uhradili v hotovosti 1000€** a zvyšná suma bude splatená v rámci leasingu v období dvoch rokov. Starí vysielací PC bol v havarijnom stave, sprevádzali ho časté poruchy (čo malo za následok výpadky vysielania), keďže je v nepretržitej prevádzke 24 hodín denne už približne 10 rokov. Z dôvodu, že na novo zakúpený PC nebolo možné nainštalovať pôvodný vysielací softvér, museli sme zakúpiť kompletne novú verziu softvéru. Tomuto sa dalo predísť ak by bol vysielací softvér pravidelne updateovaný. Úspora investícií by bola vo výške až 50%. V rámci šetriacich opatrení sme odstúpili časť našich priestorov mestu, čo by nám malo priniesť menšiu úsporu.

Podarili sa nám aj pár drobností ako zabezpečenie označenia mikrofónov "penou" s našim novým logom. Medzi ďalšie novinky, ktoré plánujem zaviesť tento rok je spustenie nového štúdia, kde bude možné vyrábať rôzne besedy a rozhovory, čím obohatíme vysielanie LTV. V rámci štúdia bude umiestnený nový stôl vyrobený na mieru, ktorý sa nám podarilo zabezpečiť aj vďaka sponzoringu.

Aj napriek týmto investíciám sa nám podarilo znížiť stratu o 1500€ a keďže ďalšie významné investície neočakávam verím, že splníme FP pre tento rok.

Na záver chcem upozorniť na stále vážnu finančnú situáciu v našej spoločnosti a s ňou spojenú nespokojnosť zamestnancov s finančným ohodnotením. Roky stagnujúce, nevalorizované platy ohrozujú samotné fungovanie Ľubovnianskej mediálnej spoločnosti. V tejto súvislosti hodlám predložiť v najbližších mesiacoch plán na riešenie tejto situácie.

**Pavol Sekelský**

konateľ a riaditeľ spoločnosti